AfriForum maak die Vrystaat se blou-en-groendruppeluitslae bekend - AfriForum
AfriForum het van vanjaar verskeie dorpe in die Vrystaat se water getoets om die gehalte van dié dorpe se drink- (bloudruppelstatus) en rioolwater (groendruppelstatus) te bepaal.
"Ons kon vasstel dat die 38 dorpe in die Vrystaat se drinkwater aan die minimum standaarde voldoen en geen skadelike bakterieë bevat nie. AfriForum sal die watergehalte deurlopend toets want inwoners het 'n grondwetlike reg tot skoon drinkwater," sê Chris Morgan, AfriForum se distrikskoördineerder vir die Oos-Vrystaat (Hoogland Streek).
Dié uitslae dui daarop dat al die dorpe van die Vrystaat se drinkwater wat getoets is, skoon is.
Volgens AfriForum se groendruppeluitslae voldoen 20 rioolsuiweringsaanlegte wat getoets is, nie aan die gestelde mikrobiologiese standaarde nie.
Die burgerregteorganisasie het sy kommer uitgespreek oor rioolsuiweringsaanlegte binne die munisipaliteite waarvan die rioolwater nie aan die gestelde standaarde voldoen nie. "Ons sal die nienakoming verder ondersoek en optree waar nodig," sê Morgan.
"AfriForum se nasionale blou-en-groendruppelprojek fokus op die stand van dorpe se drinkwater- en rioolaanlegte. Dié projekte fokus nie noodwendig op die toestand van die aanleg self nie, maar wel op die gehalte van die water wat ná die proses as eindproduk in die vorm van drinkwater en behandelde rioolwater gelewer word," sluit Morgan af.
AfriForum versoek inwoners van die Vrystaat dorpe om aan dié organisasie die mandaat te gee om die gehalte van water voortdurend te moniteer. SMS "Skoon water" na 45344 (R1) en steun hierdie aksie.